Tiere Furlane, ven a stâi "de militance identitarie"
Vinars passât o vin presentât a Feagne il n.16 di Tiere Furlane, la riviste edite de Regjon, midiant dal assessorât e direzion des risorsis rurâls, agroalimentârs e forestâls.
Come pal solit o ai cirût di visâ un pocje di int e tra chestis il diretôr dal Messaggero Veneto Omar Monestier.
Rispuindint a un gno tweet, mi à fat une domande che sul moment mi à fat restâ un pôc mâl: «al coste masse al è bielon ma a ce covential?». Simpri sul social network dal ucielut celest, o ai tentât une spiegazion disint «divulgazion cuntun voli su agricolture par promovi il nestri patrimoni culturâl, pôc? » ma si viôt che no lu ai convint masse parcè che al sierave scrivint «chel mont li nol esist plui, no si pues contâlu cussì».
Superât il prin moment di sconfuart, mi soi fermât a resonâ. Pussibil che dopo passe 4 agns che o fasìn Tiere Furlane, 16 numars (i aretrats ju podês cjatâ fracant chest link), al coventi inmò justificâ il parcè e il parcò di cheste riviste?
E la rispueste che mi soi dât e je: Sì, al à reson il diretôr Monestier a domandâ e e je nestre responsabilitât rispuindi.
Ma no je dome une cuistion che e rivuarde Tiere Furlane. Al è un principi che al va tignût presint su dut ce che al rivuarde il nestri patrimoni furlan.
La cuistion de identitât e ven difindude cul concet di "tutele". Ma forsit e je sbaliade cheste "etichete": forsit cheste definizion e à puartât a un compuartament passîf. Un dirit universâl come chel linguistic, che za di se nol varès dibisugne di justificazion, forsit tal pratic, e massime chi in Friûl, al à di jessi interpretât in altre maniere.
O vin di gambiâ strategjie, parcè che la miôr difese e je l'atac.
O soi convint che i furlans no son sotans, ma a fuarce di sintîsi a dî par agns e agns che "o vignìn di un mont aromai muart, destinât a scomparî, che te ete de globalizazion la lenghe furlane no covente a nuie..." cualchidun al podarès jessi puartât, cuasi cuasi, a crodi che e sedi vere.
Ma no podìn lassâ che chest conciet nus scjafoii: no podìn spietâ di chei altris che nus vignedin a cjapâ par man e nus dedin la soluzion. O soi convint che la "difese" (o tutele) no je avonde: e covente une militance identitarie, dulà che, ce plui o ce mancul, ognidun si cjape la responsabilitât in prime persone di rispuindi a cui che al riten inutil salvâ la nestre identitât. Ancje parcè che no je vere che a son chei altris che nus scjafoin, dispès, scuasit simpri, al è il Furlan che al à tindince a butâsi vie.
Ogni progjet al à un belanç che al "coste" e cjalant dome il singul numar de spese tantis robis a puedin someâ "masse costosis". Ma il resonament al va forsit spostât sul "valôr" des robis che a vegnin fatis, cjalant l'esempli di ce che al è stât fat tal passât, no par nostralgjie, ma par ispirâsi e puartâ chel spirt ancje in dì di vuê.
Za che al è stât di pôc ricuardât l'inovâl dai 35 agns de nassite dal ateneu furlan (visìnsi che i furlans si son dâts di fâ no pôc, cuntune petizion popolâr di 125.000 firmis), mi somee util ripuartâ ancje cheste riflession: «Al à scugnût capitâ un taramot come chel dal 1976 par viodisi ricognossût un dirit. Le vin domandade framieç des maseriis e de tribulazion plui fonde. Par podê tornâ a jevâ in pîts. E restarà te storie la straordenarie osservazion di pre Checo Placerean: "Intant dal taramot, i muarts ju tiravin fûr pai pîts e i vîfs pal cjâf. Nô o volìn saltâ fûr di cheste calamitât cul cjâf». Ve il parcè de universitât furlane o dal Friûl ribatiade o ridimensionade in univesitât di Udin. E je la uniche nassude cul intent specific di rinovâ i filons tradizionâi de culture, de storie e des tradizions dal Friûl. Nassude par nudrî la anime dal nestri popul, supant il miôr dal so patrimoni culturâl par fâlu deventâ un nudriment sostanziôs pal Friûl di vuê e di doman. Parcè che la universitât no va valutade a stagjons o a anadis, ma e domande timps luncs, inviestiments e programazions culturâls che si viodarà il risultât magari fra un secul" (pre Antoni Beline, su La Patrie dal Friûl, n.10 Otubar dal 2005).
Tornant a Tiere Furlane, o doprarai la definizion coniade di Enos Costantini, il curadôr editoriâl che al dîs che la riviste "e je un depliant di 112 pagjinis" nassût par fâ cognossi il Friûl e no dome, cu la ambizion di fâ une promozion de nestre culture, dal nestri teritori, des nestris risorsis e de nestre int. Se chest al è pôc, ognidun al à la sô scjale di misure: no le condivît, ma le rispieti. Se o vin fat ben o mâl, lu lassi dî ai letôrs.
Jo o pues dome ringraziâ dut il grup: dal assessôr Claudio Violino a Enos Costantini, dai components de redazion ai tancj colaboradôrs che a àn scrit ta chescj numars, fin ai tancj letôrs che nus àn dadis ideis, sugjeriments, critichis e testemoneancis di stime.
Inzornament dai 22.03.2013
Sul blog dal diretôr Monestier si è viert un dibatit ancje su Tiere Furlane: fracait chi.
Cualchidun si è lamentât che chi no si pues comentâ: no mi risulte, ma o domandi di fâmi savê cuâl che al sarès il probleme, se al è pardabon.
Pal rest, ce che o vevi di dî sul parcè de riviste, lu ai za dit e ancje altris miôr di me lu àn dit a Feagne: mi limiti a zontâ il link par discjamâ il n.16, a pene presentât, e chei altris numars passâts: fracait chi. Buine leture.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn